RETTEN FOR EU-PERSONALESAGERS KENDELSE

(Anden Afdeling)

17. december 2015

Alfonso López Cabeza

mod

Europa-Kommissionen

»Personalesag — almindelig udvælgelsesprøve — meddelelse om udvælgelsesprøve EPSO/AD/248/13 — ikke opført på reservelisten — utilstrækkelig karakter ved prøverne i assessmentcentret — annullationssøgsmål — tilsidesættelse af meddelelsen om udvælgelsesprøven — ulovlig prøve«

Angående:

Søgsmål anlagt i medfør af artikel 270 TEUF, der finder anvendelse på Euratomtraktaten i henhold til denne traktats artikel 106A, hvorunder Alfonso López Cabeza i det væsentlige har nedlagt påstand om annullation af den af udvælgelseskomitéen for udvælgelsesprøve EPSO/AD/248/13 trufne afgørelse om ikke at opføre ham på den reserveliste, der blev udfærdiget på området for den udvælgelsesprøve, som han var ansøger til.

Udfald:

Europa-Kommissionen frifindes. Kommissionen bærer sine egne omkostninger og betaler de af Alfonso López Cabeza afholdte omkostninger.

Sammendrag

Tjenestemandssager — søgsmål til prøvelse af en afgørelse om ikke-opførelse på reservelisten for en udvælgelsesprøve — muligheden for at påberåbe sig, at vejledningen i dennes egenskab af at være en integrerende del af meddelelsen om udvælgelsesprøven er ulovlig med henblik på anfægtelse af ikke-opførelsen — betingelser

Selv om det er korrekt, at en ansøger til en udvælgelsesprøve har ret til at påberåbe sig uregelmæssigheder opstået i forbindelse med afviklingen af en udvælgelsesprøve, herunder de uregelmæssigheder, hvis oprindelse kan findes i selve teksten til meddelelsen om udvælgelsesprøven, herunder i den vejledning, der er en integrerende del af meddelelsen om udvælgelsesprøven, i forbindelse med et søgsmål til prøvelse af en afgørelse om ikke-opførelse på reservelisten, forholder det sig ikke desto mindre således, at det nævnte klagepunkt, i mangel af en tæt forbindelse mellem selve begrundelsen for den anfægtede afgørelse og klagepunktet vedrørende ulovligheden af meddelelsen om udvælgelsesprøven, eller af den deri integrerede vejledning, som ikke er bestridt i rette tid, skal afvises fra realitetsbehandling. (jf. præmis 62) Henvisning til: Personaleretten: dom af 23. januar 2013, Katrakasas mod Kommissionen, F-24/11, EU:F:2013:4, præmis 71, og af 21. marts 2013, Taghani mod Kommissionen, F-93/11, EU:F:2013:40, præmis 38

Ligebehandlingsprincippet er tilsidesat, når to persongrupper, hvis retlige og faktiske situation ikke adskiller sig væsentligt fra hinanden, behandles forskelligt, og når forskellige situationer behandles ens. Ligeledes må overholdelse af ligebehandlingsprincippet ses i sammenhæng med overholdelsen af legalitetsprincippet, hvorefter ingen til egen fordel kan påberåbe sig en ulovlighed, der er begået til fordel for andre. I forbindelse med en udvælgelsesprøve, som vedrører to forskellige områder, er ligebehandlingsprincippet ikke tilsidesat, når udvælgelseskomitéen for et af områderne har opført et antal beståede ansøgere, der er større end antallet af disponible pladser, mens den ikke har gjort det samme for det område, der er valgt af den pågældende ansøger. Eftersom sidstnævnte har valgt at være ansøger på et af udvælgelsesprøves områder, befandt han sig ikke i samme situation som ansøgerne på det andet område og kan ikke påberåbe sig argumentet om tilsidesættelse af ligebehandlingsprincippet. (jf. præmis 63-65) Henvisning til: Domstolen: dom af 4. juli 1985, Williams mod Revisionsretten, 134/84, EU:C:1985:297, præmis 14 Retten i Første Instans: dom af 22. december 2005, Gorostiaga Atxalandabaso mod Parlamentet, T-146/04, EU:T:2005:584, præmis 141 Personaleretten: dom af 18. maj 2015, Dupré mod EEAS, F-11/14, EU:F:2015:47, præmis 69